Faktisk forvaltningsvirksomhed
Faktisk forvaltningsvirksomhed (også kaldet faktiske handlinger) er et juridisk begreb, der defineres i Ankestyrelsens principmeddelelse 9-20 som de beslutninger, der ikke fastlægger borgerens retsstilling. Så denne del af den offentlige sektors virke sigter ikke på at træffe retlige afgørelser, der binder de implicerede personer. På trods af begrebets navn anvendes forvaltningsloven ikke på faktisk forvaltningsvirksomhed. Men regler om bl.a. inhabilitet gælder også faktisk forvaltningsvirksomhed. For der gælder en supplerende retsgrundsætning om inhabilitet uden for forvaltningslovens (kapitel 2) anvendelsesområde. Se bl.a. FOU nr 2019.13.

Forvaltningsretten opdeler den offentlige sektors virke i tre kategorier:

 Forvaltningsafgørelser
 Udvidede forvaltningsafgørelser (omfatter bl.a. åbningstider for personlige eller telefoniske henvendelser i kommunale institutioner)
 Faktisk forvaltningsvirksomhed

Men sondringen mellem de tre kategorier kan være vanskelig. En beslutning om at lade en elev skifte til en anden skole udgør en forvaltningsafgørelse, jf. FOB 2015-19.

Til faktisk forvaltningsvirksomhed hører

Faktisk forvaltningsvirksomhed omfatter bl.a. børnepasning samt patient- og anden klientbehandling. Hertil kommer vejledning og undervisning. Karaktergivning er også omfattet af faktisk forvaltningsvirksomhed, jf. FOU nr 1993.315.

Klage over faktisk forvaltningsvirksomhed

De beslutninger, som hører under faktisk forvaltningsvirksomhed, kan ikke påklages til Ankestyrelsen. Men disse beslutninger kan påklages til enten kommunen, eller evt. den relevante rådmand, eller borgmesteren.

Videre læsning 
Jøren Ullits: Introduktion til forvaltningsret - tekster og opgaver. 2020. 1. udgave. Karnov Group.

Referencer 

Jura
Retsvidenskab
Forvaltningsret
Juridiske begreber